તે સમયે વડોદરા નોકરી કરતા અભયે લગ્ન કર્યા પછી નિશાને દિલ ફાડીને પ્રેમ કર્યો હતો, પણ તે નિશાનો પ્રેમ ક્યારેય પામ્યો નહીં. આમ તો બંનેનાં માતાપિતાની હાજરીમાં મુલાકાત ગોઠવીને એકબીજાને પસંદ કરીને લગ્ન કરેલ હતાં. વળી અભય ઉંચો, દેખાવડો અને કસરતી શરીરવાળો હતો. સાથે સાથે ઉચ્ચ અભ્યાસ, સારી નોકરી ઉપરાંત ભલો સ્વભાવ પણ હતો. છતાં અકળ કારણોસર બે વર્ષના લગ્નજીવન દરમ્યાન નિશા સતત તેની ઉપેક્ષા કરતી રહેતી હતી. અંતે એક દિવસ નિશા તેના જૂના પ્રેમી સાથે ભાગી ગઈ, ત્યારે બધો ભાંડો ફૂટ્યો. શુભચિંતકોની સમજાવટ પછી પણ નિશા પાછી આવવા તૈયાર ન થઇ, એટલે અભયે દુખી હ્રદયે સામાજીક રસમ મુજબ છૂટાછેડા લઇ લીધા. આ દુખદ ઘટનાની અભય પર એટલી અસર થઇ કે તેણે વડોદરા શહેર જ છોડી દઈ મુંબઈ હેડઓફીસમાં ટ્રાન્સફર કરાવી લીધી. હવે ત્રણ વર્ષથી અભય એકલો જ મુંબઈ રહેતો હતો.